Lectio Divina

*fuq il-Vanġelu tal-Ħadd*

27 Ħadd ta’ Matul is-Sena

Sena B

Mk 10:2-12

*2F’dak iż-żmien, resqu (xi) Fariżej lejn Ġesù u biex iġarrbuh staqsewh jekk raġel jistax jitlaq lil martu.*

Din mhix l-unika darba li l-Fariżej iġarrbu lil Ġesù (ara 8, 11; 12, 13). L-iskop tat-tiġrib t’issa hu biex jikkompromettu lil Ġesù fil-kwistjoni taħraq taż-żewġ interpretazzjonijiet dwar id-divorzju taż-żmienu. Seklu qabel, għar-Rabbi Hillel u l-iskola tiegħu, id-divorzju kien kwistjoni mħolli f’idejn ir-raġel, (l-aktar prassi komuni; ara l-każ ta’ Ġużeppi u Marija Mt 1, 19), filwaqt li għar-Rabbi Shammai, id-divorzju kien permess biss f’każijiet ta’ atti żienja min-naħa tal-mara. Tweġiba kontra d-divorzju tpoġġi lil Ġesù f’kunflitt mal-klassi soċjali tal-għonja li kienu jiddivorzjaw minn man-nisa tagħhom għal kwalunkwe raġuni. Mill-banda l-oħra, għalkemm Ġesù kien jidher laxk fil-ħarsien tal-liġijiet dwar is-Sibt ( ara 2, 23), il-midinbin magħrufa (ara Lq 7, 39), il-lebbrużi (ara 1, 41), tweġiba favur id-divorzju kienet bħal donnha nieqsa, imperfetta u wisq karnali u ma taqbilx mal-bqija tat-tagħlim tiegħu.

*3Weġibhom u qal: “X’ordnalkom Mosè?”.*

Il-mistoqsijiet u tweġibiet li ġejjin isegwu skema ta’ djalogu didattiku. Ġesù jinjora kull intenzjoni wara t-tiġrib u jappella għal Mosè għax fih kienet it-tama tagħhom (ara Ġw 5, 45) u huma kienu dixxipli tiegħu (ara Ġw 9, 28). Il-mistoqsija li jagħmlilhom Ġesù tissuponi li kienu jafu x’jgħid Mosè, li fil-fatt qatt ma ordna l-att tad-divorzju.

*4Qalulu: “Mosè ta l-permess li wieħed jagħmel il-kitba tad-divorzju, u jibgħatha”.*

Waqt li Ġesù jistaqsi dwar ordni, il-Fariżej jwieġbu minn ‘permess’, għax kien l-unika ħaġa li jinteressahom. Il-permess imsemmi huwa ta’ Dt 24, 1: “Jekk raġel jieħu mara u jiżżewwiġha, u mbagħad ma tkunx togħġbu għax ikun sab fiha xi ħaġa mhix xierqa, jiktbilha l-kitba tad-divorzju, u jagħtihielha f’idha, u jibgħatha ’l barra minn daru…” Il-kelmiet cerwath dābār, ‘xi ħaġa mhix xierqa’ tant huma vagi li spiċċaw f’kontroversja ta’ interpretazzjoni. Skond xi studjużi, dan il-permess kellu l-iskop li jiddefendi ftit lill-mara, li maż-żwieġ kienet tidħol f’relazzjoni tat-tip ‘sid u qaddejja’ ma’ żewġha. Għar-raġel iż-żwieġ kien forma ta’ serħan il-moħħ (i) f’dak li għandu x’jaqsam mad-dar u l-ikel (ara Salm 128, 2-3); (ii) fit-twettiq tal-wiegħda ta’ Alla, f’dak li għandu x’jaqsam mad-dixxendenza (ara Ġen 16, 1-16) u (iii) fl-istint tal-ġisem (ara 2Sam 11, 1-13).

*5Imbagħad weġibhom Ġesù: “Minħabba l-ebusija ta’ qalbkom kitbilkom dan l-ordni. 6Iżda sa mill-bidu tal-ħolqien Alla għamilhom raġel u mara.*

Din it-tweġiba ta’ Ġesù tittrata l-qalba tal-kwistjoni, jiġifieri l-qalb, “Għax hu minn ġewwa, mill-qalb tal-bniedem, li joħorġu l-ħsibijiet il-ħżiena, żina, serq, qtil, adulterju…” (7, 21). It-tema tal-ebusija tal-qalb - σκληροκαρδίαν (sklērokardian) - kienet għall-qalb il-profeti Isaija (ara 6, 9-10), Ġeremija (ara Ġer 5, 23); Eżekjel (ara Eżek 3, 7; 11, 19; 36, 26) u Hosegħa (ara Hos 4, 17). Ġesù jinnotaha fil-Lhud (ara Ġw 12, 40); fil-Fariżej (ara 3, 5), fid-dixxipli tiegħu (ara 6, 52) u fl-istess appostli li huwa għażel (ara 16, 14). Meta l-qalb tal-bniedem jew ta’ poplu sħiħ issir insensibli minħabba fid-disubbidjenza kontinwa għal Alla, il-konsegwenza hi li tibbies (ara Salm 95, 7).

*7Għalhekk mela raġel iħalli lil missieru u ’l ommu u jingħaqad ma’ martu, 8u t-tnejn isiru ġisem wieħed. Għalhekk mhumiex iżjed tnejn, imma ġisem wieħed.*

Dan il-vers jikkwota Ġenesi 1, 27 u 2, 24 u kuntrarju għall-prassi komuni, is-silta titkellem minn ugwaljanza bejn ir-raġel u l-mara; bid-differenzi iva ta’ bejniethom imma l-istess (indaqs) fid-dinjità umana. Skond il-pjan u r-rieda ta’ Alla, ir-relazzjoni tal-miżżewwġin la hi ripetizzjoni u sostituzzjoni tar-relazzjoni mal-ġenituri. Hija relazzjoni ġdida, għotja inkundizzjonata, disinteressata u frott għażla u deċiżjoni u li fil-każ tal-Insara għandha bħala mudell tagħha l-imħabba ta’ Kristu għall-Knisja (ara Ef 5, 32). Din ir-rabta ġdida tant tiswa’ li timbotta li raġel biex ‘iħalli’ - καταλείψει (kataleipsei) - azzjoni vjolenti: taqta’, titlaq, ticħad, tabbanduna r-rabta eżistenti mal-ġenituri. Il-‘ġisem wieħed’ mhux biss ifakkar fir-rabta ewlenija, fejn Eva ġiet maħluqa minn Adam, imma jindika ukoll qsim tal-istess ħajja, ħsibijiet u azzjonijiet li huma kumplimentari, Min iħobb lil martu jkun iħobb lilu nnifsu (Ef 5, 28).

*9Mela dak li għaqqad Alla ma għandux jifirdu l-bniedem”.*

συνέζευξεν (synezeuxen) ‘tgħaqqad’ tfisser ‘torbot, iġġorr madmad flimkien’. Hawnhekk jista’ jirreferi kemm għad-diffikultà biex wieħed joħroġ mill-familja tal-oriġni, kemm għall-istess deċiżjoni taż-żwieġ jew inkella għat-twettiq flimkien tal-ħajja li qed tibda. Madankollu Alla jidher li jibqa’ dak li mhux biss rabat l-ewwel żwieġ fil-ġenna tal-art imma kull żwieġ ieħor bejn raġel u mara. L-imħabba meta hija vera u awtentika għandha minn ta’ Alla li hu marbut b’fedeltà u għall-eternità; kif jgħannu s-Salmi, Għax kbira hi t-tjieba tiegħu magħna, il-fedeltà tal-Mulej tibqa’ għal dejjem (Salm 117, 2) u San Pawl, L-imħabba ma tintemm qatt (1Kor 13, 8).

*10Xħin daħlu d-dar id-dixxipli reġgħu staqsewh fuq dan, 11u hu qalilhom: “Min jitlaq lil martu u jiżżewweġ oħra jkun ħati ta’ adulterju kontra l-ewwel waħda; 12u jekk mara titlaq lil żewġha u tiżżewweġ ieħor tkun ħatja ta’ adulterju”.*

Mark ma jgħidx x’kienet il-mistoqsija tad-dixxipli imma jagħti x’kienet it-tweġiba ta’ Ġesù, li għandha minn tal-każistika. Fid-dawl tal-Kmandament “La tagħmilx adulterju” Ġesù jitkellem minn żewġ regoli, waħda għar-raġel u l-oħra għall-mara. Hawnhekk l-allużjoni mihiex għad-divorzju in se imma għat-tluq (tħollija, ħruġ) imsemmi fid-Dewteronomju, li fil-fatt huwa adulterju - Ad alterum - għal ieħor, bdil, mhux propju, mhux bħal qabel. Waqt li vers 9 ipprojbixxa t-tħollija (separazzjoni, diviżjoni), vers 11 ma jipprojbixxix tant it-tħollija imma ż-żwieġ ġdid. Dan li jgħid Ġesù jużah San Pawl f’1Kor 7, 10-11: Lil dawk li huma miżżewġin nordnalhom, mhux jien, iżda l-Mulej, li l-mara ma għandhiex tħalli lil żewġha - jekk tiġi li tħallih, għandha tibqa’ bla tiżżewweġ jew terġa’ tagħmel paċi ma’ żewġha - u r-raġel ma għandux jitlaq lil martu”. Għall-Insara pagani, li lilhom qed jikteb Mark, bħal donnu ma tantx kienet tinteressahom il-kontroversja tal-Lhud, imma dak li kien jgħodd l-aktar għalihom kien il-fatt li Ġesù ċaħad id-divorzju kull kif.

*13Ġibulu quddiemu xi tfal ċkejknin biex iberikhom, iżda d-dixxipli tiegħu qabdu jgħajtu magħhom. 14Ġesù, meta ra hekk, inkorla u qalilhom: “Ħalluhom it-tfal żgħar jiġu għandi; iżżommuhomx, għax ta’ min hu bħalhom hija s-Saltna ta’ Alla. 15Tassew ngħidilkom, li min is-Saltna ta’ Alla ma jilqagħhiex bħal tifel ċkejken ma jidħolx fiha”.*

Il-barka ta’ Ġesù għandha mill-barka li l-ġenituri kienu jagħtu lil uliedhom nhar ix-Shabbat. Id-dixxipli bħal donnu għamlu lilhom infushom barriera bejn Gesu u l-bqija (ara wkoll fil-każ tal-Griegi Ġw 12, 22 u tal-appostli fil-Ġetsemani Lq 22, 49). Fil-każ tat-tfal, l-attegjament tad-dixxipli jirrifletti mentalità li tara fihom ħlejjaq immaturi, li ma jafux il-liġi u allura bla merti quddiem it-Torah u Alla, bla status u li min joqgħod magħhom ikun jaħli l-ħin. It-tfal la setgħu jifhmu t-tagħlim ta’ Ġesù u l-anqas setgħu jsiru dixxipli tiegħu, u allura skond huma kienu ser jaħlulu l-ħin. Il-pjaċir li minn għalihom kienu ser jagħmlu idur kontrihom, għaliex Ġesù jagħżel propju lit-tfal bħala mudell ta’ kif tintlaqa’ s-Saltna ta’ Alla. Is-Saltna mihiex tat-tfal imma ‘ta’ min hu bħalhom’, jiġifieri ta’ min jagħraf iċ-ċokon propju; l-umiltà - humus - l-art li minnha ttieħed; id-dgħjufija u n-nuqqas ta’ saħħa u ħila. Din il-kundizzjoni mhix kundanna anzi tingħatlha identità ġdida - dik tat-tfal (ulied) ta’ Alla. Fi kliem ieħor s-Saltna ta’ Alla mhix għal min jaħseb bħat-tfal imma għal min hu tfal u jgħix bħala tali. Dan l-ispirtu (umli) huwa kuntrarju għal dak Fariżajku (supperv) li jaħseb li d-dħul fis-Saltna ta’ Alla jiddependi għal kollox mill-ħidma propja, liema spirtu jwassal għal separazzjoni u superjorita fuq il-bqija.

*16Imbagħad ħaddanhom miegħu u qiegħed idejh fuqhom u berikhom.*

L-użu eklussiv ta’ Mark tal-verb ‘tħaddan’ - ἐναγκαλισάμενος (enankalisamenos) f’9, 36 u hawnhekk x’aktarx tesprimi l-emozzjoni li biha Ġesù kien qed jitkellem qabel ma’ jagħmel dan il-ġest.